“Kúntuts pujusairap.
Yus enentáimtustarum,
Winiasha enentáimtursatarum.
Winia Aparuí̱ átum matsamsatin tí aṉkant írunui.
Nekaschaitkiuiṉkia nunasha ujakcha̱a̱jrume.
Tuma asamtai nuna iwiarataj tusan Aparuí̱ wéajai.
Tura iwiaaran amukan ataksha tátatjai.
Tura tana yaruaktatjarme,
wi pujamunam atumsha pujusúk tusan.
Wi wéaj nu nékarme tura jintiasha nékarme” tímiayi Jesus.
Tumas chichaak “Uuntá,
Ame wéam nu nékatsji.
¿Jintiasha itiurak nekaatajⁱ?”
Takui̱ Jesus aya̱k “Wi nekas jíntiaitjiai.
Núnisnak Nekasa nuitjiai.
Tura Iwiaakmaitjiai.
Yaaksha Winí̱ winiachkuṉka Aparuí̱ peṉké jeashtatui.
Winia nékarkurmeka winia Aparsha nekaawaintrume.
Yamaisha Ni wainkia asarum nékarme” tímiayi.
Nuiṉkia Jiripsha chichaak “Uuntá,
Apasha wainkiarkia maak” takui̱.
Jesus chichaak “Jiripí,
atumji̱a̱i̱ ti pujusu ai̱sha ¿tuke nékartsumek?
Winia waitkia nuka Winia Aparnasha wáinkiaiti.
¿Itiurak nuikia ‘Apasha wainkiarkia maak’ tame?
Winia Aparja̱i̱ tsaniṉkian pujakun tura winia Aparsha Wiji̱a̱i̱ pujakui tuke chikichkitji.
¿Nu nékatsrumek?
Wi tájarmena nu Winia chichampruchuiti.
Yus Apa Winí̱ pujak ni wakeramun takaawai.
Nekaatarum.
Wisha winia Aparja̱i̱ tsaniṉkia pujakur nekas chikichkitji.
‘Nu chicham itiurchataiti’ enentáimkiurmeka wi túramu nuikia enentáimpratarum.
Wi túramuja̱i̱ chikichik ájinia nu páantchakait.
Wi tájarmena nu ti nekasaiti.
Winia enentáimturna nu Wi túrajna nuna túrattawai.
Tura winia Aparuí̱ wéakui nuna naṉkaamas tujintiamun túrattawai.
Ashí Winia enentáimtursarum seatrumna nuna amastatjai.
Núja̱i̱ṉkia winia Apar shiir awajnástatui.
Winia enentáimtursarum seakrumni̱ṉkia ashí túrattajai” tímiayi.